4 Morwa yo a tswetšwego a nnoši wa Modimo o ile a bontšha boikokobetšo le pele a etla mo lefaseng. Jesu o ile a fetša nywaga e mentšintši a na le Tatagwe wa legodimong pele e ka ba motho wa nama. Puku ya Beibele ya Jesaya e bolela ka tswalano ya kgauswi yeo Morwa a bego a na le yona le Tatagwe, ge e re: “Mmuši Morena Jehofa o nneile leleme la ba ba rutilwego, e le gore nka tseba go araba yo a lapilego ka lentšu. O mphafoša mesong e mengwe le e mengwe; o phafoša tsebe ya ka gore e kwe go swana le bao ba rutilwego. Mmuši Morena Jehofa o thibolotše tsebe ya ka, ge e le nna ke be ke sa rabele. Ga se ka ngangabala.” (Jes. 50:4, 5) Morwa wa Modimo o ile a bontšha moya wa boikokobetšo gomme a theetša ka kelohloko seo Jehofa a ilego a mo ruta sona. O be a fagahletše e bile a ikemišeditše go ithuta go Modimo wa therešo. Ruri Jesu o swanetše go ba a ile a bona mohlala wa Jehofa wa boikokobetšo ge a bontšha kgaugelo go batho bao ba nago le sebe!